6 Sengwe se se ka re thusang go tila mokgwa wa go leba Jehofa ka tsela e re lebang batho ka yone, ke go lemoga gore tsela e re lebang dilo ka yone e a tlhaela e bile ka dinako tse dingwe e phoso thata. Jobe o ne a tshwanelwa ke go ithuta thuto eno. Ka nako ya fa a ne a boga, o ne a kgobega marapo mme ka tsela nngwe a simolola go ikakanyetsa a le esi. O ne a sa tlhole a lemoga dikgang tse e leng tsa botlhokwa. Mme Jehofa o ne a mo thusa ka lorato gore a lebe dilo ka tsela e nngwe. Fa Jehofa a ne a botsa Jobe dipotso tse di fetang 70 tse di farologaneng tse go se nang epe e Jobe a neng a kgona go e araba, Jehofa o ne a gatelela ntlha ya gore tsela e Jobe a tlhaloganyang dilo ka yone e a tlhaela. Jobe o ne a bontsha boikokobetso, mme a baakanya tsela e a neng a leba dilo ka yone.—Bala Jobe 42:1-6.